Inligting oor ‘twyfelagtige’ Transnet-kontrakte gesoek(Argieffoto) Die burgerregteorganisasie AfriForum se regspan het Donderdag ŉ formele aansoek ingevolge die Wet op Bevordering van Inligting (Paia) teen Transnet gebring. Hiervolgens word toegang tot inligting versoek om sodoende deursigtigheid by dié staatsonderneming in krisis oor sy omstrede kontrakte, saketransaksies en bedrywighede te bekom. “Soos baie staatsondernemings in Suid-Afrika was Transnet die middelpunt van staatskaping en erge wanbestuur wat ŉ geweldige impak op die Suid-Afrikaanse ekonomie gehad het,” sê Ernst van Zyl, veldtogbeampte vir strategie en inhoud by AfriForum. “Hierdie tipe inligting het ŉ vanselfsprekende invloed op die kragtigheid en funksionering van Transnet, wat by implikasie reflekteer op die funksionering van die ekonomie waarin alle burgers ŉ aandeel het. Boonop is hierdie inligting van openbare belang aangesien Transnet deur belastingbetalers gefinansier word.” Van Zyl sê as ŉ groot en hoogs aktiewe burgerregtewaghond is AfriForum in die perfekte posisie om hierdie inligting vir ontleding te verwerk en verder te versprei aan sy lede en die publiek. Die inligting/rekords waarna AfriForum op soek is, sluit in: “Die deurslaggewende belang van Transnet se saketransaksies en bedrywighede vir die Suid-Afrikaanse ekonomie, tesame met die onlangs gedemonstreerde uiters gruwelike korrupsie wat tot sy ondergang gelei het, is wat AfriForum se eise vir deursigtigheid dryf,” sê Van Zyl. Hy wys daarop dat Transnet die primêre terrein van staatskaping was, wat verantwoordelik was vir 72,2% van alle kontrakte van ondernemings in staatsbesit (SOE) wat aan staatskaping gekoppel is. “Gevalle van vandalisme en sabotasie, asook wanbestuur, onbevoegdheid en gebrek aan aanspreeklikheid en deursigtigheid moet ook hierby gevoeg word. AfriForum doen ons deel om hierdie krisis te takel en antwoorde te kry.”